**Fa Nándor**

(Székesfehérvár, 1953. július 9. –)

Hajótervező és -építő, óceáni szólóvitorlázó. Összesen öt alkalommal – háromszor egyedül, kétszer társsal – kerülte meg a Földet. 1979 és 1984 között a finn dingi, 1989-ben az S-jolle, 1993-ban a Laser hajóosztályban versenyzett.

1980 és 1985 között Gál Józseffel közösen építette a 31 láb hosszú Szent Jupát nevű túrahajót, amellyel 1985–87-ben megkerülve a Jóreménység- és a Horn-fokot körülvitorlázták a Földet. 1985. szeptember 26-án az adriai Opatijából indultak, és útjuk során 295 napot töltöttek vízen, mintegy 70 000 kilométert tettek meg, 12 országban kötöttek ki. 1987. szeptember 12-én tértek haza Magyarországra.

1988 és 1990 között megtervezte és megépítette az első magyar óceáni versenyvitorlást, az Alba Regiát. Ezzel a hajóval 1990–1991-ben részt vett a BOC Challenge négyszakaszos, egyszemélyes földkerülő versenyen.

1992–93-ban az első Vendée Globe (megállás nélküli, egyszemélyes földkörüli) versenyen 128 nap alatt teljesítve a távot, ötödik helyezettként ért célba Les Sables d’Olonne-ban. 1993 nyarán Székesfehérvár díszpolgárává választották, ugyanebben az évben Göncz Árpád köztársasági elnöktől a Magyar Köztársasági Érdemrend Tisztikeresztje kitüntetést vehette át.

1993 novembertől 1996. márciusáig építette második 60 lábas versenyhajóját, a Budapestet. Az 1996–97-es Vendée Globe versenyen azonban balszerencsék sorozata akadályozta meg a verseny teljesítésében.

1997-ben a negyedik helyet szerezte meg a spanyol Albert Bargués oldalán a Jacques Vabre (Atlanti-óceánt átszelő) versenyen.

Hosszú szünet után tért vissza az óceáni versenyzéshez. Hajója, a Spririt of Hungary a Pauger műhelyben épült. 2014. december 31-én az új-zélandi Conrad Colmannal indult a Barcelona World Race-en. 2015. április 21-én hetedikként értek célba.

2016 november 6-án a Spirit of Hungaryval indult el a Vendée Globe-on. A mezőny legidősebb versenyzőjeként 93 nap, 22 óra, 52 perc, 9 másodperces idővel 2017. február 8-án a nyolcadik helyen ért célba. A verseny után bejelentette, hogy visszavonul az óceáni versenyzéstől.

2001-ben a Vendée Globe földkerülő szólóverseny mintájára életre hívta az egyszemélyes Balaton-kerülő vitorlásversenyt a 8 méteres hajók számára. Ezt a versenyt egy alkalommal, 2010-ben meg is nyerte.

2018-ban a Magyar Vitorlás Szövetség tiszteletbeli elnökének választják.

2018 decemberében felvételt nyer a Halhatatlan Magyar Sportolók Egyesületének tagjai sorába.